1974 meghozta számára a bemutatkozás lehetőségét a Formula–1-ben is, amikor a Nürburgringen rendezett Német Nagydíjon a rövid életű Token Racing csapat autójával tizennegyedikként tudott végezni. Az év második felében még a Brabham színeiben próbálkozott, ám még csak kvalifikálnia sem sikerült magát. Rendszeres lehetőséget nem is kapott a továbbiakban, de korábbi pártfogója, Frank Williams segített rajta, és az 1975-ös Brit és Német Nagydíjakra benevezte. Utóbbi edzésén súlyos balesetet szenvedett, mindkét lábát eltörve. A következő év elején ült legközelebb versenyautóba, ám a BRM-nél műszaki problémák miatt végül mindössze egyetlen versenyt teljesített, a szezon első versenyét a Brazil Nagydíjat, amelyet az olajpumpa hibája miatt kellett feladnia.